## Rješenje Ustavnog suda Republike Hrvatske broj U-III-594/1995 od 30. listopada 1996.

### NN 103/1996 (6.12.1996.), Rješenje Ustavnog suda Republike Hrvatske broj U-III-594/1995 od 30. listopada 1996.

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od dopredsjednika
Suda dr. Velimira Belajeca, kao predsjednika Vijeća, te sudaca Mladena
Žuvele i mr. Vojislava Kučekovića, kao članova Vijeća, rješavajući povodom
ustavne tužbe Z. P. iz Z. radi zaštite ustavnih prava, na sjednici održanoj
dana 30. listopada 1996. godine, donio je slijedeće

## **RJEŠENJE**

1. Ustavna tužba se odbacuje.

2. Ovo rješenje objavit će se u "Narodnim novinama".

Obrazloženje

Z. P., zastupan po punomoćniku B. R., odvjetniku iz Z., podnio je ovom
Sudu ustavnu tužbu povodom presude Općinskog suda u Z. broj: Pr-3759/91-19
od 8. prosinca 1992. godine, Okružnog suda u Z. broj: Gž-1324/93-2 od 16.
ožujka 1993. godine i Vrhovnog suda Republike Hrvatske broj: Rev-3782/94-2
od 19. siječnja 1995. godine, radi zaštite ustavnih prava iz članaka 14,
18, 19. i 54. Ustava Republike Hrvatske.

Ustavna tužba nije pravodobna.

Prema članku 28. Ustavnog zakona o Ustavnom sudu Republike Hrvatske
("Narodne novine", broj 13/91) svatko može podnijeti Ustavnom sudu ustavnu
tužbu, ako smatra da mu je odlukom sudbene, upravne vlasti ili drugih tijela
koja imaju javne ovlasti i povrijeđeno jedno od Ustavom utvrđenih sloboda
i prava čovjeka i građanina.

Međutim, podnošenje ustavne tužbe Sudu vezano je za rok, te se po članku
29. u svezi s člankom 28. stavak 2. i 3. citiranog zakona ustavna tužba
može podnijeti u roku od mjesec dana od dana primitka odluke kojom je iscrpljen
dopušteni pravni put.

U konkretnom slučaju dopušteni pravni put iscrpljen je presudom Vrhovnog
suda Republike Hrvatske, kojom je odlučeno o izjavljenoj reviziji podnositelja
ustavne tužbe.

Uvidom u spis Općinskog suda u Z. broj: Pr-3759/91 utvrđeno je da je
podnositelj ustavne tužbe u postupku pred redovnim sudovima imao punomoćnika
B. R., odvjetnika iz Z., a također da je presuda Vrhovnog suda Republike
Hrvatske od koje teče rok za podnošenje ustavne tužbe uručena podnositelju
ustavne tužbe osobno na dan 1. lipnja 1996. godine, a punomoćniku B. R.
27. svibnja 1996. godine.

Prema članku 138. stavak 1. Zakona o parničnom postupku ("Narodne novine",
broj 53/91 i 91/92) kad stranka u postupku ima zakonskog zastupnika odnosno
punomoćnika, dostava se obavlja zakonskom zastupniku odnosno punomoćniku,
ako u tom zakonu nije što drugo određeno.

Shodno citiranom članku rok za podizanje ustavne tužbe počeo je teći
od dana uručenja presude Vrhovnog suda Republike Hrvatske punomoćniku podnositelja
ustavne tužbe, a to je 27. svibanj 1996. godine, a ne od dana uručenja
presude podnositelju ustavne tužbe (a u kojem slučaju bi ustavna tužba
bila pravodobna).

Kako je ustavna tužba podnesena tek 1. srpnja 1995. godine, dakle izvan
roka od mjesec dana od dana primitka odluke, Sud je u skladu s člankom
26. Ustavnog zakona o Ustavnom sudu Republike Hrvatske ustavnu tužbu odbacio
kao nepravodobnu.

Objava ovog rješenja temelji se na odredbi članka 20. stavak 1. Ustavnog
zakona o Ustavnom sudu Republike Hrvatske.

Broj: U-III-594/1995
Zagreb, 30. listopada 1996.

USTAVNI SUD REPUBLIKE HRVATSKE

Predsjednik Vijeća
**dr. Velimir Belajec,** v. r.

Rješenje, NN 103/1996-2004